Oddviti Sjálfstæðisflokksins í Reykjavík segir vanhugsað að lækka hámarkshraða á götum borgarinnar líkt og tillaga meirihluta skipulags- og samgönguráðs felur í sér. Nær væri að hreinsa göturnar og draga úr nagladekkjanotkun.
Tillagan var afgreidd í vikunni og felur í sér að hámarkshraði mun lækka úr fimmtíu niður í fjörutíu kílómetra á klukkustund á stofnleiðum í borginni, og að langstærstum hluta innan íbúðarhverfa og á vistgötum verður hámarkshraði þrjátíu eða lægri. Með þessu á að auka loftgæði og fækka slysum. Þessar breytingar munu kosta um einn og hálfan milljarð. Samkvæmt íslenskri rannsókn á þetta að minnka svifryksmengun um 40 prósent. Tveir fulltrúar Sjálfstæðisflokks í ráðinu greiddu atkvæði gegn tillögunni og einn sat hjá. Eyþór Arnalds, oddviti Sjálfstæðisflokksins í Reykjavík segir tillöguna vanhugsaða og auki þann tíma sem fólk er úti í umferðinni.
Við höfum talið að það eigi að taka fast á svifryksmálum og vorum meðal annars með tillögu í borgarstjórn fyrr á þessu ári um það að þeir sem eru á nagladekkjum greiddu hærra fyrir að leggja í borgarlandinu. Það hefur ekki verið afgreitt í borginni. Í tíð núverandi meirihluta hefur nagladekkjanotkun aukist. Svo er það hitt að það þarf að þrífa göturnar, og það er bara gert tvisvar á ári varðandi flestar götur, og það er of lítið.
Hann segir að nær væri að ráðast að rót vandans.
Það er það að það er malbik sem spænist upp út af nagladekkjum og þungum bílum. Síðan er það mánuðum saman án þess að vera þrifið.Það er aðalatriðið. Hvort að akstur sé hærri eða lægri það hefur áhrif hversu mikið þyrlast upp, en auðvitað á að taka á rótum vandans, og minnka svifrykið og það er það sem við höfum lagt til.